દશેરાના તહેવાર માટે પૂતળાની તૈયારી ઓગસ્ટ માસથી શરૂ થઈ જાય છે. વાંસમાંથી છોલીને તેની પાતળી ચીપ્સ એટલે કે પટ્ટીઓ બનાવવામાં આવે છે. તેને લોખંડના તાર વડે બાંધીને ગોળાકાર કરીને ધડનો આકાર તૈયાર કરવામાં આવે છે. પછી મોઢાના ભાગ, નાક, કાન, આંખ, બનાવવામાં આવે છે. પૂતળાંની મૂછો ખાસ આકર્ષણરૂપ બનાવવામાં આવે છે. લાકડાની ચીપ્સથી શરીરનાં હાડકાંની જેમ ઢાંચો બનાવવામાં આવે છે. વિવિધ અંગો બનાવી તેના પર ભડકીલી સાડી ચોંટાડવામાં આવે છે. તેના ઉપર કાગળ ચોંટાડવામાં આવે છે ત્યાર બાદ તેને રંગી નાખવામાં આવે છે. ૪૦થી ૬૦ ફૂટનું વિશાળ કદનું પૂતળું રૂ. ૧૦૦૦ના અંદાજિત ખર્ચમાં બની જાય છે, પણ આજે મોંઘવારી વધતાં તેનો ભાવ ડબલ એટલે કે એક પૂતળાના બે હજાર સુધી પહોંચ્યો છે.